BTS ดัน “บ.ยูนิคอร์น” เข้าซื้อหุ้น 50% ในบริษัทย่อยของ SIRI
BTS ส่งบริษัทย่อย “บ.ยูนิคอร์น” เข้าซื้อหุ้น 50% ในบริษัทย่อยของ SIRI มูลค่า 50 ลบ. 
10 ต.ค. 2559

บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ระบุว่า ในวันที่ 7 ตุลาคม2559 บริษัท ยูนิคอร์น เอ็นเตอร์ไพรส์ จำกัด (“ยูนิคอร์น”) (บริษัทย่อยที่บริษัทถือหุ้นโดยตรงในสัดส่วนร้อยละ100) ได้เข้าซื้อหุ้นสามัญจำนวน 500,000 หุ้น มูลค่าที่ตราไว้หุ้นละ 100 บาท หรือคิดเป็นสัดส่วนร้อยละ 50 ของทุนที่เรียกชำระแล้วของบริษัท เอวา โฮลดิ้ง จำกัด (“เอวา โฮลดิ้ง”) (บริษัทย่อยของบริษัทแสนสิริ จำกัด (มหาชน) (“SIRI”) ซึ่งประกอบธุรกิจพัฒนาอสังหาริมทรัพย์) จาก SIRI ซึ่งเป็นผู้ถือหุ้นเดิมในราคาซื้อขายทั้งสิ้น 50,000,000 บาท ซึ่งเป็นราคาที่ตกลงร่วมกันระหว่าง SIRI และยูนิคอร์น ซึ่งอ้างอิงจากมูลค่าที่ตราไว้ของหุ้น โดยมีวัตถุประสงค์ให้เอวา โฮลดิ้ง เป็นบริษัทร่วมทุนในสัดส่วนร้อยละ 50 : 50ระหว่างบริษัท และ SIRI อีกบริษัทหนึ่ง ตามแผนการพัฒนาโครงการที่พักอาศัยเพื่อขาย ภายใต้สัญญาข้อตกลงกรอบความร่วมมือทางธุรกิจ (Strategic Alliance Framework Agreement) ฉบับลงวันที่ 16ตุลาคม 2557
โดยผลสำเร็จของการทำรายการดังกล่าว จะทำให้เอวา โฮลดิ้ง มีสภาพเป็นบริษัทร่วมของบริษัท (หมายเหตุ : บริษัท เอวา โฮลดิ้ง จำกัด ได้เปลี่ยนชื่อบริษัท เป็น “บริษัท บีทีเอส แสนสิริ โฮลดิ้งทเวนที จำกัด” โดยมีผลตั้งแต่วันที่ 7 ตุลาคม 2559)